《次山谷韵 其二》
宋代·洪刍

宝石峥嵘佛所庐，经宿何年下清都。海市楼台涌金碧，木落牖户明江湖。

千波舂撞有崩态，万栋凌压无完肤。巨鳌冠山勿惊走，欲寻高处垂明珠。

作者简介：宋洪州南昌人，字驹父。洪朋弟。哲宗绍圣元年进士。放意江湖，不求闻达。徽宗崇宁中坐元符上书邪等，降官监汀州酒税，入党籍。钦宗靖康中为谏议大夫。汴京失守，坐为金人括财，流沙门岛卒。有《老圃集》、《香谱》。